《同友园初秋夜坐》
明代·黄钺

庭蕉冒檐舒，栖禽团竹聚。秋气集萧斋，空濛散飞雨。

飒至衣乍凉，洒地点可数。幽人居比邻，修夜杖频拄。

桦烛代凉蟾，山茶敌醇醹。孤赏寡所欢，长言易为苦。

露葵实已繁，寒瓜藤欲㼌。候虫不为秋，空阶何独语。

作者简介：（?—1403）明苏州府常熟人，字叔扬。建文二年进士，授刑科给事中，以丁忧归。燕王起兵南下，方孝孺问以苏、常、镇江形势，后皆如所料。燕军破京师，钺杜门不出。成祖召为户科给事中，中途投水死，以溺死上报，家属得免祸。